Proposta għal DEĊIŻJONI TAL-KUNSILL dwar l-iffirmar u l-applikazzjoni provviżorja ta' Memorandum ta' Kooperazzjoni bejn l-Unjoni Ewropea u l-Istati Uniti tal-Amerika fir-riċerka u l-iżvilupp fil-qasam tal-avjazzjoni ċivili /* KUMM/2011/0043 finali - NLE 2011/0020 */





[pic] | IL-KUMMISSJONI EWROPEA | Brussel 4.2.2011 KUMM(2011) 43 finali 2011/0020 (NLE) Proposta għal DEĊIŻJONI TAL-KUNSILL dwar l-iffirmar u l-applikazzjoni provviżorja ta' Memorandum ta' Kooperazzjoni bejn l-Unjoni Ewropea u l-Istati Uniti tal-Amerika fir-riċerka u l-iżvilupp fil-qasam tal-avjazzjoni ċivili MEMORANDUM TA’ SPJEGAZZJONI 1. Kuntest tal-proposta 1.1. Ir-raġunijiet għall-proposta u l-għanijiet tagħha Fit-30 ta' Marzu 2009, il-Kunsill talab lill-Kummissjoni biex tieħu l-azzjonijiet meħtieġa kollha biex jinkiseb l-ogħla livell ta' interoperabbiltà bejn il-programm ta' modernizzazzjoni tal-ġestjoni tat-traffiku tal-ajru Ewropew (ATM), SESAR (ara iktar 'l isfel), u l-programm korrispondenti fl-Istati Uniti tal-Amerika, NextGEN, kif ukoll proġetti reġjonali oħra fir-reġjuni tal-ICAO (Organizzazzjoni għall-Avjazzjoni Ċivili Internazzjonali). Barra minn hekk, il-Kummissjoni ntalbet li tikkunsidra l-ħtieġa għall-konsistenza ta' SESAR mal-iżviluppi fuq skala globali tal-ICAO. Għal dan l-iskop, il-Kunsill stieden lill-Kummissjoni biex tressaq rakkomandazzjoni biex il-Kummissjoni tiġi awtorizzata tiftaħ negozjati dwar Memorandum ta' Kooperazzjoni mal-Amministrazzjoni Federali tal-Avjazzjoni (FAA) u l-Istati Uniti tal-Amerika[1]. Il-Kummissjoni ppreżentat ir-rakkomandazzjoni[2] lill-Kunsill fl-10 ta' Ġunju 2009. Madankollu, il-Kummissjoni pproponiet li testendi l-qafas ta' kooperazzjoni li għandu jiġi nnegozjat mal-FAA lil hinn mill-interoperabbiltà SESAR-NextGEN għar-riċerka u l-iżvilupp fil-qasam usa' tal-avjazzjoni ċivili. Abbażi tar-rakkomandazzjoni tal-Kummissjoni, fid-9 ta' Ottubru 2009, il-Kunsill adotta deċiżjoni li tawtorizza lill-Kummissjoni biex tiftaħ negozjati f'isem l-UE mal-FAA għal Memorandum ta' Kooperazzjoni għar-riċerka u l-iżvilupp fil-qasam tal-avjazzjoni ċivili. Il-Kunsill talab ukoll lill-Kummissjoni biex tiżviluppa, b'mod parallel, Anness li jindirizza l-interoperabbiltà SESAR-NextGEN. L-abbozz propost tal-Memorandum jiddefinixxi t-termini u l-kundizzjonijiet għal kooperazzjoni reċiproka bejn l-UE u l-Istati Uniti tal-Amerika għall-promozzjoni u l-iżvilupp tar-riċerka u l-iżvilupp fil-qasam tal-avjazzjoni ċivili. Il-Memorandum jikkostitwixxi strument importanti li, permezz ta' qafas legalment vinkolanti u li jirrispetta l-prinċipji ta' reċiproċità miftiehma konġuntament, jippermetti lill-partijiet biex b'mod konġunt jiksbu l-għan komuni tagħhom li jiżguraw sistemi tat-trasport tal-ajru b'anqas impatt ambjentali u aktar effiċjenti. L-abbozz tal-Memorandum ser jippermetti liż-żewġ partijiet jistabbilixxu attivitajiet b'kooperazzjoni ta' riċerka u żvilupp fi kwalunkwe kwistjoni tal-avjazzjoni ċivili. Abbażi tad-direttivi ta' negozjar tal-mandat, fit-18 ta' Ġunju 2010 iż-żewġ partijiet inizjalaw abbozz tal-Memorandum ta' Kooperazzjoni u abbozz tal-Anness dwar l-interoperabbiltà SESAR-NextGEN. Sakemm jingħata l-kunsens tal-Parlament Ewropew u tittieħed id-deċiżjoni tal-Kunsill dwar il-konklużjoni tal-Memorandum propost, il-Kummissjoni tipproponi lill-Kunsill biex jadotta deċiżjoni li tawtorizza l-iffirmar u l-applikazzjoni provviżorja tiegħu. 1.2. Kuntest ġenerali SESAR Il-Programm ta' Riċerka dwar il-Ġestjoni tat-Traffiku bl-Ajru tal-Ajru Uniku Ewropew (SESAR) huwa l-pilastru teknoloġiku tal-Ajru Uniku Ewropew (SES)[3]. Huwa Programm fi tliet fażijiet li ddefinixxa , qed jiżviluppa u se japplika teknoloġiji, sistemi u proċeduri tal-ATM ta' ġenerazzjoni ġdida u ta' kwalità għolja konformi mal-għanijiet u r-rekwiżiti tas-SES. Wieħed mir-riżultati ewlenin tal-fażi ta' definizzjoni ta' SESAR huwa Pjan Regolatorju Ewropew għall-ATM ( Pjan regolatorju ), li jikkostitwixxi pjan żviluppat b'mod konġunt, awtorizzat mill-Kunsill tal-UE u rrikonoxxut mill-partijiet interssati kollha tal-ATM, biex tinkiseb l-applikazzjoni ta' ġenerazzjoni ġdida ta' teknoloġiji u proċeduri tal-ATM fi żmien bejn 10 snin u 15-il sena oħra. Il- Pjan regolatorju jiggwida l-programm ta' ħidma għall-fażi tal-iżvilupp u bl-istess mod se jkun għodda ewlenija li tirregola l-fażi tal-applikazzjoni ta' SESAR. Il-Programm SESAR jinsab fil-fażi tal-iżvilupp tiegħu li tikkonsisti minn aktar minn 300 proġett konsistenti u kkoordinati ta' riċerka, żvilupp u validazzjoni ġestiti ċentralment mill-Impriża Konġunta SESAR (SJU), l-ewwel sħubija pubblika-privata stabbilita bħala korp tal-UE. Il-kompitu tal-SJUs huwa li jiżgura l-modernizzazzjoni tas-sistema tal-ATM Ewropea billi jiġu kkoordinati u kkonċentrati l-isforzi rilevanti kollha tar-riċerka u l-iżvilupp fl-UE. Il-membri fundaturi tagħha huma l-UE u l-Eurocontrol u fiha 15-il membru industrijali (manifatturi ta' tagħmir tal-art u tal-ajru, ajruporti, linji tal-ajru, fornituri ta' servizzi tan-navigazzjoni bl-ajru), fosthom entitajiet minn stati li mhumiex fl-UE u bosta sħab assoċjati. Fl-Istati Uniti tal-Amerika, il-FAA varat programm ta' modernizzazzjoni tal-ATM, magħruf bħala NextGen. Fid-dawl tal-paralleliżmu ta' SESAR u NextGen, l-utenti tal-ispazju tal-ajru Ewropew għamlu talba qawwija biex tiġi żgurata l-interoperabbiltà bejn SESAR u NextGen sabiex jiġi żgurat li l-operazzjonijiet madwar id-dinja jitwettqu b'mod sikur u mingħajr xkiel, biex jiżdiedu l-opportunitajiet tas-suq għall-industrija Ewropea u sabiex tiġi evitata d-duplikazzjoni ta' tagħmir abbord l-inġenji tal-ajru li tiswa ħafna flus. Kumpaniji tal-Istati Uniti diġà għandhom aċċess għal programmi Ewropej ta' riċerka u żvilupp bħall-SESAR. Għalhekk huwa essenzjali li jiġu ggarantiti opportunitajiet reċiproki għall-industrija Ewropea. Il-Kummissjoni tikkunsidra li t-tisħiħ tal-kooperazzjoni teknika u operattiva mal-FAA hija azzjoni urġenti u neċessarja għas-settur tal-avjazzjoni ċivili ġenerali. Filfatt, jistgħu jinkisbu sistemi tat-trasport tal-ajru aktar effiċjenti u sostenibbli permezz ta' approċċ olistiku li jindirizza l-aspetti kollha tal-avjazzjoni ċivili. Dan wassal lill-Kummissjoni tirrakkomanda l-estensjoni tal-ambitu tal-qafas ta' kooperazzjoni għad-dominju usa' tal-avjazzjoni ċivili. Il-Memorandum ta' Kooperazzjoni propost mal-Istati Uniti tal-Amerika jipprovdi bażi soda u legalment vinkolanti biex jiġu stabbiliti attivitajiet kooperattivi ta' riċerka u żvilupp, filwaqt li jiġu indirizzati b'mod xieraq kwistjonijiet sensittivi bħal responsabbiltà, drittijiet ta' proprjetà intellettwali (DPI) u reċiproċità. Barra minn hekk, il-Memorandum għandu l-potenzjal li jistipula l-istandards internazzjonali fl-avjazzjoni billi jipprovdi interoperabbiltà madwar id-dinja kollha b'reazzjoni għall-aspettattivi tal-partijiet interessati tal-avjazzjoni u billi jipprovdi lill-industrija Ewropea b'opportunitajiet tas-suq usa'. 1.3. Dispożizzjonijiet eżistenti fil-qasam tal-proposta Il-Kummissjoni Ewropea u l-FAA inizjalment iffirmaw Memorandum ta' Qbil (MtQ) fit-18 ta' Lulju 2006 li jistabbilixxi qafas għal kooperazzjoni biex jikkontribwixxu għal ATM aktar globali billi jiffaċilitaw operazzjonijiet globali konġunti. Il-MtQ ġie aġġornat fis-17 ta' Marzu 2009 biex jikkunsidra r-rwol ewlieni tal-SJU fil-kooperazzjoni teknika mal-FAA taħt l-awtorità tal-Kummissjoni Ewropea. Madankollu, minħabba n-natura dikjarattiva tiegħu, l-MtQ ma jipprovdix il-qafas legalment vinkolanti rikjest biex jindirizza b'mod xieraq kwistjonijiet ta' responsabbiltà, drittijiet ta' proprjetà intellettwali u reċiproċità. Il-Memorandum ta' Kooperazzjoni propost, u partikolarment l-Anness tiegħu dwar l-interoperabbiltà SESAR-NextGEN, sejjer jieħu post il-MtQ eżistenti. 1.4. Konsistenza ma’ politiki u għanijiet oħra tal-Unjoni Il-Memorandum ta' Kooperazzjoni propost se jikkontribwixxi għall-kisba tal-għanijiet tal-politika tal-SES peress li jappoġġja l-programm SESAR, il-pilastru teknoloġiku tiegħu. Żvilupp u applikazzjoni f'waqthom tat-teknoloġiji u l-proċeduri tal-ATM sejrin, filfatt, isaħħu l-kapaċità tal-innovazzjoni Ewropea u l-kompetittività tal-industrija tagħha madwar id-dinja kollha u b'hekk jippermettu lill-UE jkollha vuċi soda f'korpi ta' standardizzazzjoni. L-abbozz tal-Memorandum għandu jistimula l-kooperazzjoni teknika u operattiva bejn il-partijiet bil-forniment ta' qafas legali ċar. Stimulu bħal dan huwa konformi mal-politika ta' riċerka tal-UE u se jikkontribwixxi għall-kisba tas-Seba' (7) Programm ta' Qafas. 2. Konsultazzjoni mal-partijiet interessati u valutazzjoni tal-impatt 2.1. Konsultazzjoni mal-partijiet interessati L-industrija tal-avjazzjoni tappoġġja l-perspettivi offruti minn Memorandum ta' Kooperazzjoni vinkolanti bejn l-UE u l-Istati Uniti tal-Amerika. L-industrija Ewropea tistenna li permezz tal-implimentazzjoni tal-prinċipji ta' reċiproċità sottostanti tal-Memorandum, tkun tista' tieħu vantaġġ mill-opportunitajiet komparabbli biex tipparteċipa f'attivitajiet kooperattivi mal-Istati Uniti tal-Amerika abbażi tat-trasparenza, tal-benefiċċji reċiproċi u tat-trattament ekwu u ġust. Metodi ta’ konsultazzjoni, is-setturi ewlenin fil-mira u l-profil ġenerali tal-parteċipanti Matul il-proċess tan-negozjar, il-Kummissjoni kkonsultat mal-partijiet interessati, partikolarment permezz tal-Impriża Konġunta SESAR, u mal-Istati Membri, permezz tal-Kumitat Speċjali stabbilit mill-Kunsill għan-negozati tal-Memorandum. Sommarju tar-risposti u kif ġew ikkunsidrati Il-kummenti kollha tal-partijiet interessati ġew ikkunsidrati kif xieraq fit-tħejjija tal-pożizzjoni tan-negozjati tal-Unjoni. 2.2. Il-ġabra u l-użu tal-għarfien espert L-għarfien espert tekniku matul in-negozjati ġie provvdut mill-Impriża Konġunta SESAR. L-għarfien espert legali ġie pprovdut mis-Servizz Legali tal-Kummissjoni. Ma kien hemm l-ebda ħtieġa ta’ għarfien espert estern. 2.3. Valutazzjoni tal-impatt Il-Memorandum jipprovdi bażi legali soda li tippermetti kooperazzjoni teknika u operattiv fil-fond, li twassal għall-iżvilupp bikri ta' standards komuni fl-avjazzjoni ċivili. Barra minn hekk, id-definizzjoni, l-implimentazzjoni u l-monitoraġġ ta' prinċipji ta' reċiproċità sejrin jgħinu lill-industrija Ewropea biex tidħol fi swieq ġodda fl-Istati Uniti tal-Amerika. In-nuqqas tal-implimentazzjoni tar-reċiproċità jċaħħad aċċess ġust għall-industrija Ewropea għas-Suq tal-Istati Uniti tal-Amerika. Fil-każ speċifiku tal-modernizzazzjoni tal-ATM, l-appoġġ ikkoordinat, bejn l-UE u l-Istati Uniti tal-Amerika, għall-attivitajiet tal-ICAO ta' standardizzazzjoni sejjer ikun xprun bil-potenzjal li jbiddel l-istandards komuni ta' SESAR-NextGen fi standards internazzjonali għall-ATM. In-nuqqas li tiġi ggarantita l-interoperabbiltà jkun jimplika d-duplikazzjoni ta' tagħmir tal-ajru f'eluf ta' inġenji tal-ajru li jtiru kemm fl-Ewropa kif ukoll fl-Istati Uniti tal-Amerika, li tirrapreżenta investiment li l-linji tal-ajru mhumiex kapaċi jidħlu għalih f'dan iż-żmien ta' kriżi finanzjarja. 3. ELEMENTI LEGALI TAL-PROPOSTA 3.1. Sommarju tal-azzjoni proposta Il-Memorandum ta' Kooperazzjoni propost jikkonsisti minn dokument ewlieni, li jistabbilixxi l-aktar prinċipji importanti ta' arranġamenti ta' kooperazzjoni u governanza. It-test ewlieni għandu jiġi kkomplementat b'Annessi u Appendiċijiet għall-Annessi li jkomplu jindirizzaw miri tekniċi speċifiċi fil-qasam tar-riċerka u l-iżvilupp fl-avjazzjoni ċivili. Kif rikjest mill-Kunsill fil-mandat tiegħu, l-ewwel Anness jindirizza l-interoperabbiltà SESAR-NextGen. L-arranġamenti ta' governanza jikkonsistu minn Kumitat Konġunt kompost minn rappreżentanti tal-Kummissjoni, assistiti minn rappreżentanti tal-Istati Membri tal-UE, u rappreżentanti tal-FAA. Il-Kumitat Konġunt jista' jindirizza kwalunkwe kwistjoni relatata mal-funzjonament tal-Memorandum u l-Annessi u l-Appendiċi tiegħu. 3.2. Bażi legali L-Artikolu 100(2), flimkien mal-Artikolu 218, il-paragrafi (5), tat-Trattat dwar il-Funzjonament tal-Unjoni Ewropea. 3.3. Il-prinċipju tas-sussidjarjetà Minħabba n-natura pan-Ewropea tat-trasport bl-ajru u l-ħtieġa li jkun hemm approċċ konsistenti f'livell Ewropew, l-Istati Membri ma jistgħux jilħqu l-għanijiet tal-Memorandum ta' Kooperazzjoni fuq bażi bilaterali mal-Istati Uniti tal-Amerika. Għalhekk, il-proposta hija konformi mal-prinċipju tas-sussidjarjetà. 3.4. Il-prinċipju tal-proporzjonalità Il- Memorandum ta' Kooperazzjoni bejn l-UE u l-Istati Uniti tal-Amerika huwa strument vinkolanti effiċjenti li jrawwem kooperazzjoni teknika bejn iż-żewġ partijiet. Huwa jistabbilixxi qafas ġenerali li jippermetti l-istabbiliment ta' attivitajiet kooperattivi li jiżguraw opportunitajiet komparabbli għaż-żewġ partijiet għall-partiċipazzjoni fl-attivitajiet tagħhom ta' riċerka u żvilupp fi kwalunkwe qasam tal-avjazzjoni ċivili. Il-ftehim propost mhu se jimponi l-ebda piż amministrattiv jew finanzjarju la fuq l-Istati Membri u lanqas fuq l-industrija. 3.5. L-għażla ta' strumenti L-istrument propost: Memorandum ta’ Kooperazzjoni Ir-relazzjonijiet esterni tal-avjazzjoni jista’ jkollhom effett biss permezz ta’ ftehimiet internazzjonali. 4. IMPLIKAZZJONI BAġITARJA Il-proposta ma għandha l-ebda implikazzjoni għall-baġit tal-Unjoni. 2011/0020 (NLE) Proposta għal DEĊIŻJONI TAL-KUNSILL dwar l-iffirmar u l-applikazzjoni provviżorja ta' Memorandum ta' Kooperazzjoni bejn l-Unjoni Ewropea u l-Istati Uniti tal-Amerika fir-riċerka u l-iżvilupp fil-qasam tal-avjazzjoni ċivili IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 100(2), flimkien mal-Artikolu 218(5) tiegħu, Wara li kkunsidra l-proposta mill-Kummissjoni Ewropea[4], Billi: (1) F'isem l-Unjoni, il-Kummissjoni nnegozjat Memorandum ta' Kooperazzjoni bejn l-Unjoni Ewropea u l-Istati Uniti tal-Amerika fir-riċerka u l-iżvilupp fil-qasam tal-avjazzjoni ċivili (minn hawn 'il-quddiem imsejjaħ, il-“Memorandum”) u l-Anness I għalih dwar il-kooperazzjoni SESAR-NEXTGEN għall-interoperabbiltà globali, skont id-Deċiżjoni tal-Kunsill li tawtoriżża lill-Kummissjoni biex tiftaħ in-negozjati. (2) Il-Memorandum u l-Anness I ġew inizjalati fit-18 ta' Ġunju 2010; (3) Il-Memorandum u l-Anness I tiegħu nnegoazjat mill-Kummissjoni għandhom jiġu ffirmati u applikati provviżorjament, suġġett għall-konklużjoni tal-Memorandum f'data aktar tard; (4) jeħtieġ li jiġu stipulati arranġamenti proċedurali għall-parteċipazzjoni tal-Unjoni fil-Kumitat Konġunt stabbilit mill-Memorandum, ir-riżoluzzjoni ta' nuqqas ta' qbil u t-terminazzjoni ta' Annessi u Appendiċijiet għall-Memorandum. IDDEĊIEDA KIF ĠEJ: Artikolu 1 (Firma) 1. L-iffirmar tal-Memorandum u l-Anness I tiegħu huma approvati f'isem l-Unjoni, suġġett għal Deċiżjoni tal-Kunsill rigward il-konklużjoni tal-Memorandum. It-testi tal-Memorandum u tal-Anness I tiegħu huma mehmużin ma' din id-Deċiżjoni. 2. Il-President tal-Kunsill huwa b’dan awtorizzat sabiex jaħtar il-persuna/i bis-setgħa li jiffirma(w) il-Memorandum f'isem l-Unjoni, suġġett għall-konklużjoni tiegħu. 3. Artikolu 2 (Applikazzjoni provviżorja) Fl-istennija tad-dħul fis-seħħ tiegħu, il-Memorandum għandu jiġi applikat fuq bażi provviżorja mill-Unjoni Ewropea mill-ewwel jum tax-xahar ta’ wara (i) id-data tal-aktar nota tard li biha l-Partijiet ikunu għarrfu lil xulxin li l-proċeduri meħtieġa biex dan il-Memorandum jiġi applikat b’mod provviżorju jkunu tlestew, jew (ii) id-data li tiġi tnax-il xahar wara d-data li fiha jiġi ffirmat il-Memorandum, skont liema minnhom tiġi l-ewwel. Artikolu 3 (Kumitat Konġunt) 1. L-Unjoni għandha tkun rappreżentata fil-Kumitat Konġunt stabbilit skont l-Artikolu III tal-Memorandum mill-Kummissjoni, assistita minn rappreżentanti tal-Istati Membri. 2. Wara li tikkonsulta mal-Kumitat Speċjali maħtur mill-Kunsill, il-Kummissjoni għandha tiddetermina l-pożizzjoni li għandha tittieħed mill-Unjoni fil-Komunità Konġunt, inkluż fir-rigward ta': - L-adozzjoni ta' Annessi addizjonali għall-Memorandum u l-Appendiċijiet tagħhom - L-adozzjoni ta' emendi għal Annessi u l-Memorandum u l-Appendiċijiet tagħhom Artikolu 4 (implimentazzjoni) Il-Kummissjoni tista' tieħu kwalunkwe azzjoni xierqa skont l-Artikoli II (B), IV, V, VII u VIII tal-Memorandum. Artikolu 5 (Riżoluzzjoni ta' nuqqas ta' qbil) Il-Kummissjoni għandha tirrapreżenta lill-Unjoni fil-konsultazzjonijiet skont l-Artikolu XI tal-Memorandum. Artikolu 6 (Terminazzjoni ta' Annessi u Appendiċijiet) Il-Kummissjoni, wara konsultazzjoni mal-Kumitat Speċjali msemmi fl-Artikolu 3(2), tista' ttemm l-Annessi jew l-Appendiċijiet għall-Memorandum skont l-Artikolu XII.D tiegħu. Magħmul fi Brussell, Għall-Kunsill Il-President MEMORANDUM TA’ KOOPERAZZJONI NAT-I-9406 BEJN L-ISTATI UNITI TAL-AMERIKA U L-UNJONI EWROPEA BILLI l-Istati Uniti tal-Amerika u l-Unjoni Ewropea għandhom bħala skop komuni l-promozzjoni u l-iżvilupp ta' kooperazzjoni fir-riċerka u l-iżvilupp tal-avjazzjoni ċivili; u BILLI kooperazzjoni bħal din għandha tħeġġeġ l-iżvilupp u s-sikurezza tal-ajrunawtika ċivili fl-Istati Uniti tal-Amerika u l-Unjoni Ewropea; ISSA GĦALHEKK, l-Istati Uniti tal-Amerika u l-Unjoni Ewopea (kollettivament, il-"Partijiet," u individwalment, "Parti") qablu li jwettqu programmi konġunti skont it-termini u l-kundizzjonijiet li ġejjin: ARTIKOLU I—GĦAN A. Dan il-Memorandum ta' Kooperazzjoni, inkluż l-Annessi u l-Appendiċijiet tiegħu (il-"Memorandum"), jistabbilixxi t-termini u l-kundizzjonijiet għal kooperazzjoni reċiproka fil-promozzjoni u l-iżvilupp tar-riċerka u l-iżvilupp fil-qasam tal-avjazzjoni ċivili. B'dan l-iskop il-Partijiet jistgħu, suġġett għad-disponibbiltà ta' fondi xierqa u riżorsi neċessarji oħra, jipprovdu persunal, riżorsi, u servizzi relatati biex jikkooperaw sal-livell li huwa mitlub fl-Anness u l-Appendiċijiet għal dan il-Memorandum. B. L-għanijiet ta' dan il-Memorandum jistgħu jinkisbu permezz ta' kooperazzjoni fi kwalunkwe qasam li ġej: 1. L-iskambju ta' tagħrif rigward programmi u proġetti, riċerka riżultati, jew pubblikazzjonijiet; 2. It-twettieq ta' analiżi konġunta; 3. Il-koordinazzjoni ta' programmi u proġetti ta' riċerka u żvilupp, u t-twettieq tagħhom abbażi ta' sforz kondiviż; 4. L-iskambju ta' persunal xjentifiku u tekniku; 5. L-iskambju ta' tagħmir, softwer, u sistemi speċifiċi għal riċerka attivitajiet u studji ta' kompatibbiltà; 6. L-organizzazzjoni konġunta ta' simpożja jew konferenzi; u 7. Konsultazzjonijiet reċiproċi bil-għan li tiġi stabbilita azzjoni kkoordinata fil-korpi internazzjonali xierqa. C. Suġġett għal-liġijiet, regolamenti u politiki applikabbli, iskont kif ikunu emendati jew modifikati, il-Partijiet għandhom irawmu, sal-limitu possibbli, l-involviment ta' parteċipanti f'attivitajiet ta' kooperazzjoni skont dan il-Memorandum bil-għan li jipprovdu opportunitajiet komparabbli għall-parteċipazzjoni fl-attivitajiet tagħhom ta' riċerka u żvilupp. Il-Partijiet għandhom jinvolvu parteċipanti fl-attivitajiet kooperattivi, li għandhom jitwettqu fuq bażi reċiproka skont il-prinċipji li ġejjin: 1. Benefiċċju reċiproku; 2. Opportunitajiet komparabbli ta' involviment f'attivitajiet ta' kooperazzjoni; 3. Trattament ekwu u ġust; 4. Skambju f'waqtu ta' tagħrif li jista' jaffettwa l-attivitajiet kooperattivi; u 5. Trasparenza. D. Attivitajiet kooperattivi bħal dawn għandhom jitwettqu skont l-Annessi u l-Appendiċijiet speċifiċi ddefiniti fl-Artikolu II. ARTIKOLU II—IMPLIMENTAZZJONI A. Dan il-Memorandum għandu jiġi implimentat permezz ta' Annessi u Appendiċijiet speċifiċi għal dan il-Memorandum. Dawn l-Annessi u l-Appendiċijiet għandhom jispjegaw, kif xieraq, in-natura u l-perjodu ta' żmien ta' kooperazzjoni għal qasam jew skop speċifiku, it-trattament tal-propjetà intellettwali, responsabbiltà, finanzjament, allokazzjoni ta' spejjeż, u kwistjonijiet rilevanti oħra. Sakemm ma jkunx iddikjarat espliċitament mod ieħor, f'każ ta' inkompatibbiltà bejn dispożizzjoni f'Anness jew Appendiċi u dispożizzjoni f'dan il-Memorandum, id-dispożizzjoni fil-Memorandum għandha tieħu preċedenza. B. Rappreżentanti mill-Istati Uniti tal-Amerika u mill-Unjoni Ewropea għandhom jiltaqgħu perjodikament biex: 1. jiddiskutu proposti għal attivitajiet ġodda ta' kooperazzjoni; u 2. jirrevedu l-istatus ta' attivitajiet li għadhom għaddejin u li jkunu qed jitwettqu skont Anness jew Appendiċi għal dan il-Memorandum. C. Il-koordinazzjoni u l-faċilitazzjoni ta' attivitajiet kooperattivi skont dan il-Ftehim għandhom jitwettqu f'isem il-Gvern tal-Istati Uniti tal-Amerika mill-Amministrazzjoni Federali tal-Avjazzjoni u f'isem l-Unjoni Ewropea mill-Kummissjoni Ewropea. D. L-uffiċċju magħżula għall-koordinazzjoni u l-ġestjoni ta' dan il-Memorandum, u fejn għandhom isiru t-talbiet għal servizzi li jaqgħu taħt dan il-Memorandum, huma: 1. Għall-Istati Uniti tal-Amerika: Federal Aviation Administration Office of International Aviation Wilbur Wright Bldg., 6th Floor, East 600 Independence Ave., S.W. Washington, D.C. 20591 - USA In-numru tat-telefown: +1-202-385-8900 | 2. Għall-Unjoni Ewropea: European Commission Directorate-General for Mobility and Transport Directorate General for Air Transport 1040 Brussels, Belgium In-numru tat-telefown: +32-2-2968430 Faks: +32-2-2968353 | E. Għandhom jiġu stabbiliti programmi tekniċi ta' kollaborazzjoni għal attivitajiet speċifiċi kif indikat fl-Annessi u l-Appendiċijiet għal dan il-Memorandum. ARTIKOLU III—ĠESTJONI EŻEKUTTIVA A. Il-Partijiet, b'dan jistabbilixxu Kumitat Konġunt, li ser ikun responsabbli biex jiżgura l-funzjonament effettiv ta' dan il-Memorandum u għandu jiltaqa' regolarment biex jevalwa l-effettività tal-implimentazzjoni tiegħu. B. Il-Kumitat Konġunt għandu jkun kompost minn rappreżentanti ta': 1. L-Istati Uniti tal-Amerika, li għandha tkun l-Amministrazzjoni Federali tal- Avjazzjoni (FAA, kopresidenza), u 2. L-Unjoni Ewropea, li għandha tkun il-Kummissjoni Ewropea (kopresidenza) assistita minn rappreżentanti tal-Istati Membri tal-Unjoni Ewropea. C. Il-Kumitat konġunt jista' jistieden il-parteċipazzjoni ta' esperti f'suġġetti speċifiċi fuq bażi ad hoc. Il-Kumitat Konġunt jista' jistabbilixxi gruppi ta' ħidma tekniċi u jissorvelja l-ħidma tagħhom u l-ħidma ta' kumitati u gruppi stabbiliti fl-Annessi u l-Appendiċi speċifiċi. Il-Kumitat Konġunt għandu jiżviluppa u jadotta proċeduri interni ta' ggvernar. D. Id-deċiżjonijiet kollha tal-Kumitat Konġunt għandhom jittieħdu b'kunsens taż-żewġ Partijiet, li jiffurmaw il-Kumitat Konġunt. Dawn id-deċiżjonijiet għandhom ikunu bil-miktub u ffirmati mir-rappreżentanti tal-Kumitat Konġunt. E. Il-Kumitat Konġunt jista' jikkunsidra kwalunkwe kwistjoni relatata mal-funzjonament ta' dan il-Memorandum u l-Annessi u l-Appendiċijiet tiegħu. B'mod partikolari għandu jkun responsabbli biex: 1. jipprovdi forum għal diskussjoni, fi ħdan l-ambitu ta' dan il-Memorandum u tal-Annessi u l-Appendiċijiet tiegħu, ta': a. kwistjonijiet li jistgħu jinqalgħu u bidliet li jistgħu jaffettwaw l-implimentazzjoni ta' dan il-Memorandum u tal-Annessi u l-Appendiċijiet tiegħu; b. approċċi komuni għall-introduzzjoni ta' teknoloġiji ġodda u proċeduri, proċeduri u programmi ta' riċerka u evalwazzjoni, u oqsma oħra ta' interess reċiproku; u c. abbozz ta' regolamenti u leġiżlazzjoni minn kwalunkwe Parti li jistgħu jaffetwaw l-interessi tal-Parti l-oħra, fi ħdan l-ambitu ta' dan il-Memorandum u tal-Annessi u l-Appendiċijiet tiegħu; | 2. kif xieraq, jadotta Annessi għal dan il-Memorandum u Appendiċijiet tiegħu; 3. kif xieraq, jadotta emendi għal Annessi għal dan il-Memorandum u l-Appendiċijiet tiegħu; u 4. jagħmel proposti lill-Partijiet, kif ikun xieraq, sabiex jemendaw mod ieħor dan il-Memorandum. ARTIKOLU IV—SKAMBJU TA' PERSUNAL Il-Partijiet jisgħu jisambjaw persunal tekniku kif meħtieġ biex iwettqu l-attivitajiet deskritti f'Anness jew Appendiċi għal dan il-Memorandum. L-iskambji kollha bħal dawn għandhom ikunu f'konformità mat-termini u l-kundizzjonijiet stipulati f'dan il-Memorandum, l-Annessi u l-Appendiċijiet tiegħu. Il-persunal tekniku skambjat mill-Partijiet għandu jwettaq il-ħidma skont kif hemm speċifikat fl-Anness jew l-Appendiċi. Persunal tekniku bħal dan jista' jkun minn aġenziji jew kuntratturi mill-Istati Uniti tal-Amerika jew mill-Unjoni Ewropea, kif miftiehem reċiprokament. ARTIKOLU V—ARRANĠAMENTI GĦAL SELF TA' TAGĦMIR Jista' jiġi msellef tagħmir minn Parti waħda (il-"Parti li Tislef") lill-Parti l-oħra (il-"Parti li Tissellef") skont Anness jew Appendiċi għal dan il-Memorandum. Id-dispożizzjonijiet ġenerali li ġejjin għandhom japplikaw għas-self kollu ta' tagħmir sakemm mhux speċifikat mod ieħor f'xi Anness jew Appendiċi: A. Il-Parti li Tislef għandha tidentifika l-valur tat-tagħmir li qed jiġi msellef. B. Il-Parti li Tissellef għandha tassumi kustodja u pussess tat-tagħmir fil-faċilità tal-Parti li Tislef kif magħżula mill-Partijiet fl-Anness jew l-Appendiċi. It-tagħmir għandu jibqa' fil-kustodja u l-pussess tal-Parti li Tissellef sakemm jasal lura għand il-Parti li Tislef skont il-paragrafu H ta' hawn taħt. C. Il-Parti li Tissellef għandha, fuq spejjeż tagħha, tittrasporta kwalunkwe tagħmir fil-faċilità magħżula mill-Partijiet fl-Anness jew l-Appendiċi. D. Il-Partijiet għandhom jikkooperaw biex jiżuraw ruħhom minn kwalunkwe liċenzji ta' esportazzjoni u dokumenti oħra meħtieġa għall-ġarr tat-tagħmir. E. Il-Parti li Tissellef għandha tkun reponsabbli mill-installazzjoni tat-tagħmir fil-faċilità magħżula mill-Partijiet fl-Anness jew l-Appendiċi. Il-Parti li Tislef għandha, jekk neċessarju, tipprovdi assistenza lill-Parti li Tissellef għall-installazzjoni tat-tagħmir misluf abbażi tat-termini miftiehma mill-Partijiet. F. Matul il-perjodu tas-self, il-Parti li Tissellef għandha tħaddem u żżomm it-tagħmir f'kundizzjoni xierqa, tiżgura l-operabbiltà kontinwa tat-tagħmir, u tippermetti spezzjoni mill-Parti li Tislef f'kwalunkwe ħin raġjonevoli. G. Il-Parti li Tislef għandha tassisti lill-Parti li Tissellef biex jinstabu sorsi ta' fornimenti għal oġġetti komuni u partijiet speċjali li mhumiex disponibbli faċilment għall-Parti li Tissellef. H. Mal-iskadenza jew it-terminazzjoni tal-Anness jew l-Appendiċi pertinenti jew dan il-Memorandum, jew meta tlesti mill-użu tat-tagħmir, il-Parti li Tissellef għandha tirritorna t-tagħmir lill-Parti li Tislef għas-spejjeż tal-Parti li Tissellef. I. F'każ ta' telf jew ħsara ta' kwalunkwe tagħmir imsellef skont dan il-Memorandum u li għalih il-Parti li Tissellef tkun assumiet kustodja u pussess, il-Parti li Tissellef, fid-diskrezzjoni tal-Parti li Tislef, għandha ssewwi jew tagħti kumpens lill-Parti li Tislef għall-valur (kif identifikat mill-Parti li Tislef fil-paragrafu A ta' hawn fuq) tat-tagħmir mitluf jew bil-ħsara. J. Kwalunkwe tagħmir skambjat skont dan il-Memorandum għandu jsir biss għal skopijiet ta' riċerka, ta' żvilupp u ta' validazzjoni u ma għandux jintuża fi kwalunkwe mod ikun xi jkun għall-avjazzjoni ċivili attiva jew użu operattiv ieħor. K. Kwalunkwe trasferimenti ta' teknoloġija, tagħmir jew oġġetti oħra skont dan il-Memorandum għandhom ikunu suġġetti għal-liġijiet u l-politiki applikabbli tal-Partijiet. ARTIKOLU VI—FINANZJAMENT A. Sakemm speċifikat mod ieħor f'Anness jew Appendiċi għal dan il-Memorandum, kull Parti għandha ġġor l-ispejjeż tal-attivitajiet li twettaq skont dan il-Memorandum. B. Il-Memorandum bin-numru NAT-I-9406 ġie assenjat mill-Istati Uniti tal-Amerika biex jidentifika dan il-programm kooperattiv u għandha ssir referenza għalih fil-korrispondenza kollha li tirrelata ma' dan il-Memorandum. ARTIKOLU VII—RILAXX TA' TAGĦRIF A. Ħlief kif rikjest bil-liġi applikabbli jew bi ftehim bil-miktub minn qabel bejn il-Partijiet, l-ebda Parti ma għandha tirrilaxxa kwalunkwe tagħrif jew materjal pertinenti għall-kompiti jew relatat mal-programmi miftiehma skont dan il-Memorandum u l-Annessi u l-Appendiċi tiegħu lil Partijiet terzi ħlief (i) kuntratturi jew sottokuntratturi involuti fil-kompiti jew il-programmi sakemm ikun meħtieġ biex jitwettqu dawk il-kompiti u l-programmi; jew (ii) awtoritajiet governattivi oħra tal-Partijiet. B. Jekk waħda mill-Partijiet issir taf li, skont il-liġijiet jew ir-regolamenti tagħha, mhijiex se tkun, jew li b'mod raġonevoli jista' jiġi mistenni li mhijiex se tibqa' kapaċi li tissodisfa d-dispożizzjonijiet ta' kunfidenzjalità ta' dan l-Artikolu, din għandha tgħarraf minnufih lill-Parti l-oħra qabel l-iżvelar. Wara dan, il-Partijiet għandhom jikkonsultaw lil xulxin sabiex jidentifikaw pjan ta' azzjoni xieraq. ARTIKOLU VIII—DRITTIJIET TAL-PROPRJETÀ INTELLETTWALI A. Parti li tipprovdi proprjetà intellettwali (li għal skopijiet ta' dan il-Memorandum tinkludi analżi, rapporti, bażijiet ta' dejta, softwer, know-how, tagħrif tekniku u kummerċjalment sensittiv, dejta, u reġistri, u dokumentazzjoni u materjali relatati, indipendentament mit-tip jew il-midja li fuqha hija rreġistrata) lill-Parti l-oħra skont it-termini ta' Anness jew Appendiċi għal dan il-Memorandum għandha żżomm dawk id-drittijiet proprjetarji tal-proprjetà intellettwali kif kellha meta sar l-iskambju. Il-Parti li tipprovdi dokument jew proprjetà intellettwali oħra skont Anness jew Appendiċi għal dan il-Memorandum għandha timmarka b'mod ċar id-dokument jew proprjetà intellettwali oħra bħala kunfidenzjali, jew sigriet kummerċjali, kif xieraq. B. Ħlief kif jista' jkun hemm speċifikat f'Anness jew Appendiċi għal dan il-Memorandum, il-Parti li tkun qed tirċievi l-proprjetà intellettwali mill-Parti l-oħra skont dan il-Memorandum: 1. Ma għandha tikseb l-ebda drittijiet proprjetarji tal-proprjetà intellettwali minħabba li tkun irċivietha mingħand il-Parti l-oħra; u 2. Ma għandhiex tiżvela l-proprjetà intellettwali lil xi parti terza, apparti minn kuntratturi jew sottokuntratturi involuti fi programm relatat ma' Anness jew Appendiċi għal dan il-Memorandum, mingħajr il-kunsens minn qabel bil- miktub tal-Parti l-oħra. F'każ ta' żvelar lil kuntrattur jew sottokuntrattur involut fil-programm, il-Parti li qed tiżvela għandha: a. Tillimita l-użu tal-proprjetà intellettwali mill-kuntrattur jew is-sottokuntrattur għall-iskopijiet speċifikati fl-Anness jew l-Appendiċi applikabbli; u b. Tipprojbixxi l-iżvelar ulterjuri tal-proprjetà intellettwali lil partijiet terzi mill-kuntrattur jew sottokuntratturi ħlief meta l-Parti l-oħra tagħti l-kunsens tagħha bil-quddiem u bil-miktub għall-iżvelar ulterjuri. | C. Ħlief fejn jista' jkun speċifikat f'Anness jew Appendiċi għal dan il-Memorandum, id-drittijiet proprjetarji ta' kwalunkwe proprjetà intellettwali żviluppata b'mod konġunt mill-Partijiet skont dan il-Memorandum u l-Anessi u l-Appendiċijiet tiegħu għandhom ikun taż-żewġ Partijiet. 1. Kull Parti għandha tkun intitolata għal dritt irrevokabbli, u mhux esklussiv fil- pajjiżi kollha biex tirriproduċi, tipprepara xogħlijiet derivattivi, tiddistribwixxi pubblikament, u tittraduċi din il-proprjetà intellettwali, sakemm tali riproduzzjoni, preparazzjoni, distribuzzjoni u traduzzjoni ma taffettwax il-protezzjoni tad-drittijiet tal-proprjetà intellettwali tal-Parti l-oħra. Kull Parti jew l-awtoritajiet ta' implimentazzjoni tagħha għandu jkollhom id-dritt li jirrevedu traduzzjoni qabel id-distribuzzjoni pubblika. 2. Il-kopji kollha, iddistribwiti pubblikament, ta' artikoli ta' ġurnali xjentifiċi u tekniċi, rapporti xjentifiċi proprjetarji u kotba li ħerġin b'mod dirett mill- kooperazzjoni skont dan il-Memorandum u l-Annessi jew l-Appendiċi tiegħu għandhom jindikaw l-ismijiet tal-awturi tal-ħidma sakemm awtur espliċitament jirrifjuta li jissemma. D. Jekk Parti ma taqbilx mad-deżinjazzjoni ta' dokument jew proprjetà intellettwali oħra pprovduta mill-Parti l-oħra skont Anness jew Appendiċi għal dan il-Memorandum bħala kunfidenzjali, proprjetarja, jew sigriet kummerċjali, il-Parti li ma taqbilx mad-deżinjazzjoni għandha titlob għal konsultazzjonijiet mal-Parti l-oħra biex tiġi indirizzata l-kwistjoni. Il-Konsultazzjonijiet jistgħu isiru flimkien ma' laqgħa tal-Kumitat Konġunt jew laqgħa ta' kumitati oħra bħal dan skont kif jista' hemm stabbilit f'xi Anness jew Appendiċi għal dan il-Memorandum. ARTIKOLU IX—IMMUNITÀ U RESPONSABBILTÀ A. Il-Partijiet għandhom jindirizzaw kwistjonijiet ta' immunità u responsabbiltà assoċjati ma' attivitajiet skont dan il-Memorandum fl-Anness jew l-Appendiċi rilevanti kif xieraq. B. Il-Partijiet jaqblu li l-attivitajiet kollha li qed isiru skont dan il-Memorandum u l-Annessi jew l-Appendiċijiet tiegħu għandhom jitwettqu b'attenzjoni professjonali xierqa u li għandu jsir kull sforz raġonevoli biex jiġu mminimizzati r-riskji potenzjali għal partijiet terzi u biex jiġu ssodisfati r-rekwiżiti kollha ta' sikurezza u superviżjoni. ARTIKOLU X—EMENDI A. Il-Partijiet jistgħu jemedaw dan il-Memorandum, l-Annessi jew l-Appendiċijiet tiegħu. Il-Partijiet għandhom jiddokumentaw id-dettalji ta' kull emenda tali bi ftehim bil-miktub iffirmat miż-żewġ Partijiet. B. L-emendi tal-Annessi jew l-Appendiċijiet għal dan il-Memorandum, adottati mill-Kumitat Konġunt, għandhom jidħlu fis-seħħ permezz ta' deċiżjoni tal-Kumitat Konġunt skont l-Artikolu III.D ta' dan il-Memorandum, iffirmata mill-kopresidenti tal-Kumitat Konġunt f'isem tal-Partijiet. ARTIKOLU XI—RIŻOLUZZJONI TA' NUQQAS TA' QBIL Il-Partijiet għandhom jirriżolvu kwalunkwe nuqqas ta' qbil rigward l-interpretazzjoni jew l-applikazzjoni ta' dan il-Memorandum jew l-Annessi jew l-Appendiċijiet tiegħu permezz ta' konsultazzjonijiet bejn il-Partijiet. Il-Partijiet ma għandhomx jirreferu tali nuqqas ta' qbil għal tribunal internazzjonali jew parti terza biex tinstab risoluzzjoni. ARTIKOLU XII—DĦUL FIS-SEĦĦ U TERMINAZZJONI A. Fl-istennija tad-dħul fis-seħħ tiegħu, il-Memorandum għandu jiġi applikat provviżorjament mid-data tal-iffirmar tiegħu. B. Dan il-Memorandum għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi tagħhom meħtieġa għad-dħul fis-seħħ tiegħu jkunu tlestew, u għandhom jibqgħu fis-seħħ sakemm jiġu tterminati. C. Kwalunkwe Anness jew Appendiċi individwali adottat mill-Kumitat Konġunt wara d-dħul fis-seħħ ta' dan il-Memorandum għandu jidħol fis-seħħ permezz ta' deċiżjoni tal-Kumitat Konġunt skont l-Artikolu III.D ta' dan il-Memorandum, iffirmati mill-kopresidenti tal-Kumitat Konġunt f'isem tal-Partijiet. D. Kwalunkwe Parti tista' ttemm dan il-Memorandum jew l-Annessi jew l-Appendiċijiet tiegħu fi kwalunkwe ħin billi jipprovdu notifika bil-miktub sittin (60) jum bil-quddiem lill-Parti l-oħra. It-terminazzjoni ta' dan il-Memorandum ma għandiex taffettwa d-drittijiet u l-obbligi tal-Partijiet skont l-Artikoli V, VII, VIII u IX. Kull Parti għandu jkollha mija u għoxrin (120) ġurnata biex tagħlaq l-attivitajiet tagħha wara t-terminazzjoni ta' dan il-Memorandum jew l-Annessi jew l-Appendiċijiet tiegħu. It-terminazzjoni ta' dan il-Memorandum għandha tittermina wkoll l-Annessi u l-Appendiċijiet kollha konklużi mill-partijiet skont dan il-Memorandum. ARTIKOLU XIII—AWTORITÀ L-Istati Uniti tal-Amerika u l-Unjoni Ewropea jaqblu mad-dispożizzjonijiet ta' dan il-Memorandum kif indikat bil-firem tar-rappreżentanti tagħhom awtorizzati kif xieraq. L-ISTATI UNITI TAL-AMERIKA | L-UNJONI EWROPEA | MINN:_______________________________ | MINN:_______________________________ | TITOLU: Assistent Amministratur Għall-Avjazzjoni Internazzjonali Amministrazzjoni Federali tal-Avjazzjoni Dipartiment tat-Trasportazzjoni | TITOLU: | ANNESS 1 GĦALL- MEMORANDUM TA’ KOOPERAZZJONI NAT-I-9406 BEJN L-ISTATI UNITI TAL-AMERIKA U L-UNJONI EWROPEA KOOPERAZZJONI SERSAR-NEXTGEN GĦALL-INTEROPERABBILTÀ GLOBALI BILLI SESAR u NextGen huma l-programmi tal-Unjoni Ewropea u tal-Istati Uniti tal-Amerika rispettivament għall-iżvilupp ta' ġenerazzjonijiet ġodda ta' sistemi tal-ġestjoni tat-traffiku tal-ajru; BILLI l-Impriża Konġunta SESAR ġiet stabbilita bir-Regolament tal-Kunsill (KE) Nru 219/2007 tas-27 ta' Frar 2007 bl-iskop li tammaniġja l-fażi ta' Żvilupp ta' SESAR; ISSA GĦALHEKK, l-Istati Uniti tal-Amerika u l-Unjoni Ewropea (kollettivament, il-"Partijiet," u individwalment, "Parti") qablu kif ġej: ARTIKOLU I—GĦAN L-iskop ta' dan l-Anness huwa li jiġi implimentat il-Memorandum ta' Kooperazzjoni NAT-I-9406 bejn l-Istati Uniti tal-Amerika u l-Unjoni Ewropea (il-Memorandum) billi jiġu stipulati t-termini u l-kundizzjonijiet li skonthom il-Partijiet għandhom jistabbilixxu kooperazzjoni biex tiġi żgurata l-interoperabbiltà globali bejn il-programmi ta' modernizzazzjoni tal-Ġestjoni tat-Traffiku tal-Ajru (ATM) rispettivi tagħhom, NextGen u SESAR, filwaqt li jiġu kkunsidrati l-interessi tal-utenti tal-ispazju tal-ajru ċivili u militari. ARTIKOLU II—DEFINIZZJONIJIET Bl-iskop ta' dan l-Anness, it-terminu "validazzjoni" tfisser li jiġi kkonfermat, matul iċ-ċiklu tal-ħajja ta' żvilupp, li s-soluzzjoni proposta, inklużi l-kunċett, is-sistema, u l-proċeduri, tikkonforma mal-ħtiġijiet tal-partijiet interessati. ARTIKOLU III — PRINĊIPJI Fi ħdan il-qafas tal-programmi NextGen u SESAR u skont il-prinċipji stipulati fl-Artikolu I.C tal-Memorandum, il-Partijiet għandhom: A. skont kif xieraq, jippermettu l-partiċipazzjoni mill-entitajiet governattivi u industrijali ta' xulxin fil-korpi konsultattivi rilevanti tagħhom u l-inizjattivi industrijali rilevanti, skont il-liġijiet u r-regolamenti applikabbli, u r-regoli governattivi ta' tali korpi u inizjattivi; B. jimpenjaw biex jipprovdu opportunitajiet lill-partijiet interessati industrijali ta' xulxin biex jagħtu kontribut lil programmi ta' ħidma u jaċċessaw tagħrif dwar, u riżultati ta', programmi u proġetti ta' żvilupp u riċerka ekwivalenti. u C. permezz tal-Kumitat ta' Livell Għoli stabbilit skont l-Artikolu V ta' dan l-Anness, jidentifikaw b'mod reċiproku, fl-hemżiet għal dan l-Anness ("Hemżiet"), id-dominji li jippermettu opportunitajiet speċifiċi għal parteċipazzjoni fil-korpi konsultattivi, inizjattivi, u proġetti u programmi ta' riċerka ta' kull Parti, partikolarment dawk id-dominji li jipprovdu għal kontribuzzjoni għal definizzjoni ta' sistema ta' livell għoli, bħall-interoperabbiltà, id-definizzjoni tal-arkitettura, u l-linja ta’ bażi teknika. Il-Kumitat ta' Livell Għoli għandu jimmonitorja l-implimentazzjoni ta' dan l-Artikolu u għandu jaġġorna l-Hemżiet skont kif meħtieġ. ARTIKOLU IV—L-GĦAN TAL-ĦIDMA A. L-għan tal-ħidma huwa li jingħata kontribut għar-riċerka, l-iżvilupp, u l-validazzjoni tal-ATM għall-interoperabbiltà globali. Il-ħidma tista' tinkludi l-attivitajiet stipulati f'paragrafi 1 sa 5 ta' dan l-Artikolu, iżda mhijiex limitata għalihom. 1. Attivitajiet Trasversali L-attivitajiet trasversali jkopru dawk il-kompiti li mhumiex speċifiċi għall-iżvilupp operazzjonali jew tekniku speċifiku, iżda li għandhom interdipendenzi fil-Programmi SESAR u NextGen. Dawn l-attivitajiet huma ta' importanza partikolati għall-kooperazzjoni, peress li kwalunkwe approċċ diverġenti potenzjalment għandu implikazzjonijiet materjali wesgħin għall-armonizzazzjoni u l-interoperabbiltà. F'dan il-qasam, il-Partijiet għandhom l-intenzjoni li jindirizzaw: a. Il-kunċett u l-pjan tal-operazzjonijiet; b. Id-dispożizzjoni ta' separazzjoni; c. L-ippjanar direzzjonali inkluż l-istandardizzazzjoni u r-regolamentazzjoni bil-għan li tiġi ffaċilitata s-sinkronizzazzjoni tal-implimentazzjoni; d. Il-każ tan-negozju u l-ippjanar tal-investiment; e. L-ambjent; f. Il-koordinazzjoni tal-sforzi tekniċi b'appoġġ għall-attivitajiet ta' standardizzazzjoni globali u tal-ICAO fil-qasam tal-modernizzazzjoni tal-ATM; g. Is-sinkronizzazzjoni u l-konsistenza tal-pjanijiet avjoniċi, sabiex tiġi żgurata l-aqwa effiċjenza ekonomika għall-utenti tal-ispazju tal-ajru; u h. It-twassil koordinat ta' bidliet tekniċi u operattivi li jiksbu/imantnu l-operazzjonijiet mingħajr xkiel minn perspettiva ta' utent tal-ajru | 2. Ġestjoni ta' Tagħrif L-attenzjoni ewlenija fuq il-Ġestjoni ta' Tagħrif hija li tiġi żgurata d-distribuzzjoni f'waqtha ta' tagħrif preċiż u rilevanti li jikkonċerna l-ATM mal-komunità kollha tal-partijiet interessati b'mod mingħajr xkiel (interoperabbli), sigur u li jappoġġja t-teħid tad-deċiżjoni b'mod kollaborattiv. F'dan il-qasam, il-Partijiet għandhom l-intenzjoni li jindirizzaw: a. L-interoperabbiltà tal-Ġestjoni tat-Tagħrif Mifruxa mas-Sistema kollha (SWIM); b. L-interoperabbiltà tal-Ġestjoni tat-Tagħrif Aeronawtiku (AIM); u c. L-iskambju ta' tagħrif metereoloġiku. | 3. Ġestjoni tat-Trajettorja Il-Ġestjoni tat-Trajettorja tinkludi l-iskambju mill-ajru għall-ajru u mill-ajru għall-art ta' trajettorji b'erba' dimensjonijiet (4D) li jeħtieġu approċċ konsistenti fit-terminoloġija, definizzjoni u skambju ta' tagħrif ta' titjiriet il-ħin kollu u fil-fażijiet kollha ta' titjira. F'dan il-qasam, il-Partijiet għandhom l-intenzjoni li jindirizzaw a. Definizzjoni u skambju komuni ta' trajettorja; b. Ippjanar tat-titjira u aġġornamenti tal-pjan dinamiku tat-titjira; c. Ġestjoni tat-traffiku (inklużi l-integrazzjoni u t-tbassir tat-trajettorja); d. Integrazzjoni ta' Sistemi ta' Inġenji tal-Ajru Mingħajr Ekwipaġġ fl-ATM; u e. Il-konverġenza tal-kunċetti ta' SESAR u NextGen tal-operazzjonijiet, id-definizzjonijiet ta' servizz u l-applikazzjonijiet tagħhom inklużi d-definizzjoni tat-trajettorja 4D u l-operazzjonijiet tal-format tal-iskambju. | 4. Komunikazzjonijiet, Navigazzjoni, Sorveljanza (CNS) u Interoperabbiltà fl-Ajru CNS u l-interoperabbiltà fl-Ajru jinkludu l-ippjanar tat-tagħmir fl-ajru u l-iżvilupp ta' applikazzjonijiet u sistemi interoperabbli b'mod reċiproku mill-ajru għall-ajru u mill-ajru għall-art. F'dan il-qasam, il-Partijiet għandhom l-intenzjoni li jindirizzaw: a. L-interoperabbiltà fl-Ajru, li tinkludi: i. Sistema ta' Prevenzjoni ta' Ħabtiet fl-Ajru (ACAS); ii. Pjanijiet direzzjonali avjoniċi; u iii. Sistemi tal-Assistenza ta' Separazzjoni fl-Ajru (ASAS) għal assistenza ta' separazzjoni mill-ajru għall-ajru u mill-ajru għall-art. b. Komunikazzjonijiet, li jinkludu: i. Servizzi u teknoloġija Data-link u ii. Arkitettura ta' komunikazzjoni flessibbli c. Navigazzjoni, li tinkludi: i. Navigazzjoni Abbażi ta' Prestazzjoni u ii. Applikazzjonijiet ta' Sistemi Globali ta’ Navigazzjoni bis-Satellita (GNSS) għal matul ir-rotta u l-approċċ, inkluż l-approċċ bi gwida vertikali. d. Sorveljanza, li tinkludi: i. Servizzi u teknoloġija ta' Sorveljanza Awtomatika Dipendenti (ADS) u ii. Sorveljanza fl-art. | 5. Proġetti kollaborattivi Il-Proġetti Kollaborattivi jinkludu proġetti ad hoc li għalihom il-Partijiet jaqblu li jkun hemm koordinazzjoni u kollaborazzjoni ffokati. F'dan il-qasam, il-Partijiet għandhom l-intenzjoni li jindirizzaw: a. l-Inizjattiva Atlantika għall-Interoperabbiltà biex Jitnaqqsu l-Emissjonijiet (AIRE) u b. it-titjib tal-monitoraġġ u l-individwazzjoni tal-pożizzjoni ta' inġenju tal-ajru fuq reġjuni oċeaniċi u remoti. | B. Il-Partijiet għandhom, skont il-ħtieġa, jipproduċu fuq bażi reċiproka, għall-iskambji bejniethom b'mod kemm individwali kif ukoll konġunt, rapporti li jiddiskrivu kunċetti ta' użu, mudelli, prototipi, evalwazzjonijiet, eżerċizzji ta' validazzjoni, studji komparattivi relatati mal-aspetti tekniċi u operazzjonali tal-ATM. L-evalwazzjonijiet u l-validazzjonijiet jistgħu jużaw firxa ta' għodod bħal simulazzjonijiet u provi reali. ARTIKOLU V — ĠESTJONI Suġġett għad-disponibbiltà ta' fondi, il-Partijiet għandhom jistabbilixxu u jamminiġjaw proġetti u attivitajiet u għandhom jiżguraw li l-ħidma li tkun qed issir tibqa' għaddejja b'mod pragmatiku, f'waqtha u orjentata mar-riżultat. Għal dan il-għan, għandhom jiġu stabbiliti l-livelli ta' ġestjoni li ġejjin: A. Kumitat ta' Livell Għoli, li għandu jkun kompost minn għadd indaqs ta' parteċipanti mill-Kummissjoni Ewropea, li tista' tiġi assistita mill-Impriża Konġunta SESAR, u mill-Amministrazzjoni Federali tal-Avjazzjoni (FAA). 1. Il-kopresidenza tal-Kumitat ta' Livell Għoli għandha titwettaq minn rappreżentant wieħed mill-Kummissjoni Ewropea u l-FAA Il-Kumitat ta' Livell Għoli għandu jiltaqa' mhux inqas minn darba fis-sena biex: a. jissorvelja l-kooperazzjoni SESAR-NextGen; b. jivvaluta r-riżultati miksuba; c. jiddeċiedi dwar il-varar ta' proġetti u attivitajiet ġodda permezz ta' proposta mill-Kumitat ta' Koordinazzjoni ddefinit aktar 'l isfel; d. jiddeċiedi dwar proposti għal Appendiċijiet jew emendi ġodda għall-Appendiċjiet għal dan l-Anness, li għandu jressaqhom lill-Kumitat Konġunt għall-approvazzjoni skont l-Artikolu III.D tal-Memorandum; e. jagħti struzzjonijiet lill-Kumitat ta' Koordinazzjoni ddefinit aktar 'l isfel; u f. jimmonitorja l-implimentazzjoni tal-Artikolu III ta' dan l-Anness u, skont kif meħtieġ, jikkonsulta dwar il-mekkaniżmi ta' parteċipazzjoni tal-industrija jew jirreferi l-kwistjonijiet lill-Kumitat Konġunt stabbilit skont il-Memorandum. | 2. Il-Kumitat ta' Livell Għoli għandu jistabbilixxi l-proċeduri tiegħu ta' ħidma u d-deċiżjonijiet kollha għandhom jittieħdu b'kunsens bejn il-kopresidenti. 3. Il-Kumitat ta' Livell għoli għandu jirraporta lill-Kumitat Konġunt stabbilit skont l-Artikolu III tal-Memorandum. B. Il-Kumitat ta' Koordinazzjoni, għandu jkun kompost minn għadd xieraq u limitat ta' parteċipanti mill-Impriża Konġunta SESAR u mill-Organizzazzjoni tat-Traffiku tal-Ajru FAA, li t-tnejn li huma jistgħu jkunu assisititi minn esperti. 1. Il-kopresidenza tal-Kumitat ta' Koordinazzjoni għandha titwettaq minn rappreżentant wieħed mill-Impriża Konġunta SESAR u l-Organizzazzjoni tat- Traffiku tal-Ajru FAA. Il-Kumitat ta' Koordinazzjoni għandu jiltaqa' mill-inqas darbtejn fis-sena biex: a. iwettaq monitoraġġ tal-progress ta' proġetti u attivitajiet konġunti li jkunu għaddejjin kif definit fl-Appendiċijiet; b. jiżgura t-twettiq effiċjenti tal-Appendiċijiet permezz tal-Gruppi ta' Ħidma ddefiniti hawn taħt; c. jiżgura l-implimentazzjoni effiċjenti tal-Artikolu III ta' dan l-Anness; d. jipprepara r-rapporti lill-Kumitat ta' Livell Għoli; jew e. jikkunsidra l-proposti għall-preżentazzjoni lill-Kumitat ta' Livell Għoli, inkluż għal Appendiċijiet jew emendi ġodda għal Appendiċijiet għal dan l-Anness | 2. Il-Kumitat ta' Koordinazzjoni għandu jistabbilixxi l-proċeduri ta' ħidma tiegħu u d-deċiżjonijiet kollha għandhom jittieħdu b'kunsens bejn il-kopresidenti. C. Il-Gruppi ta' Ħidma ddedikati għal proġetti jew attivitajiet speċifiċi deskritti fl-Appendiċijiet Kull Grupp ta' Ħidma għandu jkun magħmul minn għadd xieraq u limitat ta' parteċipanti. Il-Gruppi ta' Ħidma għandhom jiltaqgħu skont il-ħtieġa, u għandhom ikunu konformi mal-istruzzjonijiet mogħtija mill-Kumitat ta' Koordinazzjoni u għandhom jirraportaw lilu fuq bażi regolari. ARTIKOLU VI—IMMUNITÀ U RESPONSABBILTÀ Il-Partijiet għandhom jindirizzaw kwistjonijiet ta' immunità u responsabbiltà assoċjati ma' attivitajiet skont dan l-Anness fl-Appendiċi rilevanti, kif xieraq. ARTIKOLU VII — IMPLIMENTAZZJONI A. Il-ħidma kollha pprovvduta skont dan l-Anness għandha tiġi deskritta fl-Appendiċijiet, li fid-dħul fis-seħħ tagħhom, għandhom isiru parti minn dan l-Anness. B. Kull Appendiċi għandu jkun innumerat f'sekwenza u jkun fih deskrizzjoni tal-ħidma li għandha titwettaq mill-Partijiet jew l-entitajiet li jinnominaw biex iwettqu l-ħidma, inkluż il-post u t-tul ta' żmien ippjanat tal-ħidma; il-persunal u r-riżorsi l-oħra rikjesti biex titwettaw il-ħidma; l-ispejjeż stmati; u kwalunkwe tagħrif ieħor pertinenti li jikkonċerna l-ħidma. ARTIKOLU VIII — DISPOŻIZZJONIJIET FINANZJARJI Il-finanzjament ta' ħidma li għandha titwettaq skont dan l-Anness għandu jsir skont l-Artikolu VI tal-Memorandum. ARTIKOLU IX — PUNTI TA' KUNTATT A. L-uffiċċji magħżula għall-koordinazzjoni u l-ġestjoni ta' dan l-Aness huma: 1. Għall-Istati Uniti tal-Amerika: Africa, Europe & Middle East Office, AEU-10 Federal Aviation Administration Wilbur Wright Bldg., 6th Floor, East 600 Independence Avenue, S.W. Washington, D.C. 20591 - USA In-numru tat-telefown: +1 202-385-8905 Faks: +1 202-267-5032 | 2. Għall-Unjoni Ewropea: Single European Sky and ATC Modernisation Unit Directorate-General for Mobility and Transport Directorate for Air Transport European Commission Rue de Mot 24 1040 Brussels – Belgium In-numru tat-telefown: +32 2 296 84 30 Faks: +32 2 296 83 53 | B. Għandha tiġi stabbilita kollaborazzjoni bejn il-programmi tekniċi għal attivitajiet speċifiċi kif indikat fl-Appendiċijiet għal dan l-Anness. ARTIKOLU X — DĦUL FIS-SEĦĦ U TERMINAZZJONI A. Fl-istennija tad-dħul fis-seħħ tiegħu, dan l-Anness għandu jiġi applikat provviżorjament mid-data tal-firma. B. Dan l-Anness għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi tagħhom għad-dħul fis-seħħ tiegħu jkunu tlestew, u għandu jibqa' fis-seħħ sakemm jiġi tterminat skont l-Artikolu XII tal-Memorandum. It-terminazzjoni ta' dan l-Anness għandha tittermina l-Appendiċijiet kollha konklużi mill-partijiet skont dan l-Anness. ARTIKOLU XI—AWTORITÀ L-Istati Uniti tal-Amerika u l–Unjoni Ewropea jaqblu mad-dispożizzjonijiet ta' dan l-Anness kif indikat bil-firem tar-rappreżentanti tagħhom awtorizzati kif xieraq. L-ISTATI UNITI TAL-AMERIKA | L-UNJONI EWROPEA | MINN:_______________________________ | MINN:_______________________________ | TITOLU: Assistent Amministratur Għall-Avjazzjoni Internazzjonali Amministrazzjoni Federali tal-Avjazzjoni Dipartiment tat-Trasportazzjoni | TITOLU: | DATA | DATA | POST: | POST: | [1] Riżoluzzjoni tal-Kunsill dwar l-approvazzjoni tal-Pjan Regolatorju Ewropew għall-Ġestjoni tat-Traffiku tal-Ajru, l-Artikoli 14 u 15, it-30 ta' Marzu 2009 [2] Rakkomandazzjoni mill-Kummissjoni lill-Kunsill SEC(2009) 744 finali tat-8.06.2009. [3] Regolamenti.... [4] ĠU C , , p. .